Na temelju članka 28. Statuta Općine Orle (“Glasnik Zagrebačke županije broj 04/18), a u vezi sa člankom 141. stavak 1. točkom 2. Zakona o odgoju i obrazovanju u osnovnoj i srednjoj školi (“Narodne novine” broj 87/08, 86/09, 92/10, 105/10., 90/11, 16/12, 86/12, 126/12, 94/13,152/14, 7/17, 68/18), Općinsko vijeće Općine Orle donosi

**O D L U K U**

o sufinanciranju troškova prijevoza učenika srednjih škola i studenata
za školsku/akademsku godinu 2019/2020

Članak 1.

Ovom Odlukom utvrđuju se kriteriji i način sufinanciranja troškova javnog prijevoza redovitih učenika srednjih škola i studenata s prebivalištem na području Općine Orle u školskoj godini 2019/2020.

Članak 2.

Prijevozom učenika srednjih škola Općine Orle, u smislu ove Odluke, smatra se putnički javni linijski prijevoz na odobrenim linijama prijevoznika autobusom koji se obavlja od mjesta prebivališta do mjesta školovanja (u daljnjem tekstu: prijevoz učenika i studenata).

Članak 3.

Pravo na sufinanciranje troškova prijevoza imaju učenici srednjih škola i studenti koji ispunjavaju sljedeće uvjete:
– da imaju prebivalište na području Općine Orle,
– da su redovno upisani u srednju školu/fakultet na području Republike Hrvatske,
– da im je udaljenost od mjesta prebivališta do mjesta školovanja 5 i više kilometara,
– da svakodnevno putuju od mjesta prebivališta u školu, na redovitu učeničku praksu i fakultet sredstvima redovitog putničkog javnog linijskog prijevoza (autobusom).
Pravo sufinanciranja troškova prijevoza ne ostvaruje učenik koji je smješten u učeničkom domu ili za vrijeme trajanja školske/akademske godine stalno boravi u istom mjestu (naselju) njegova školovanja.
Pravo sufinanciranja troškova prijevoza ne može ostvariti učenik kojem se troškovi prijevoza sufinanciraju po drugoj osnovi (npr. socijalni program).

Članak 4.

Općina će sufinancirati dio cijene mjesečne učeničke karte koji se ne sufinancira temeljem Odluke o kriterijima i načinu financiranja troškova javnog prijevoza redovitih učenika srednjih škola za školsku godinu 2019./2020. („Narodne novine“, broj 81/19), i to u iznosu od 10% od dijela cijene mjesečne učeničke karte koju ne sufinancira nadležno Ministarstvo, dok će u ostatku cijene mjesečne učeničke karte sudjelovat roditelji učenika.

Iznos mjesečnog sufinanciranja za redovne studente iznosi 300,00 kuna.
Sufinanciranje troškova prijevoza temeljem ove Odluke ostvaruje učenik/student pri kupnji mjesečne učeničke karte kod javnog prijevoznika uz predočenje potvrde škole/fakulteta o upisanom razredu u školskoj 2019/2020. godinu.
U mjesecu kada se nastava, sukladno Odluci Ministarstva znanosti, obrazovanja i sporta o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2019/2020. održava dio mjeseca, sufinancirat će se mjesečna karta. Za ovu namjenu u 2019.g. Proračunom su planirana sredstva u iznosu od 90.000,00 kuna, te će se sredstva za tu namjenu planirati i u Proračunu za 2020. godinu.

Članak 5.

Sa prijevoznicima koji će vršiti predmetni prijevoz sklopit će se ugovor o sufinanciranju troškova prijevoza učenika, kojim će se urediti svi odnosi između prijevoznika i Općine Orle.

Članak 6.

Popis učenika koji ostvaruju pravo na sufinanciranje troškova prijevoza temeljem izdanih potvrda učenicima, Općini Orle dostavlja prijevoznik prilikom ispostave mjesečne fakture za sufinanciranje prijevoza.
Popis treba sadržavati sljedeće podatke: ime i prezime učenika/studenta, naziv škole i razred/fakulteta i akademsku godinu koji pohađa, adresu prebivališta, relaciju s brojem km na kojoj se prevozi, punu cijenu mjesečne karte, iznos subvencija u skladu s člankom 3. ove Odluke, te iznos doplate roditelja od ukupne cijene. Korisnik prava na sufinanciranje prijevoza dužan je o svakoj promjeni koja utječe na ostvarivanje tog prava odmah obavijestiti Općinu Orle.

Članak 7.

Ova Odluka objavit će se u “Glasniku Zagrebačke županije”, te na internetskoj stranici Općine Orle.

Klasa:400-01/19-01/14

Ur.broj:238/36-01-19-01

Orle, 09.10.2019.

 Predsjednik Općinskog vijeća

 Andrija Ščrbak, stručspec.ing.logist.